KOMISJONI DIREKTIIV 2002/48/EÜ,

30. mai 2002,

millega muudetakse nõukogu direktiivi 91/414/EMÜ toimeainete iprovalikarbi, prosulfurooni ja sulfosulfurooni lisamisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuletoomise kohta,1 viimati muudetud komisjoni direktiiviga 2002/37/EÜ,2 eriti selle artikli 6 lõiget 1,

ning arvestades järgmist:

1) Kooskõlas direktiivi 91/414/EMÜ (edaspidi "direktiiv") artikli 6 lõikega 2 esitas Bayer AG 30. märtsil 1998 Iirimaale taotluse toimeaine iprovalikarbi lisamiseks direktiivi I lisasse. Komisjoni otsusega 98/512/EÜ3 kinnitati, et esitatud toimik on "terviklik", kuna vastab üldjoontes direktiivi 91/414/EMÜ II ja III lisas sätestatud andme- ja teabenõuetele.

2) Prantsusmaale esitas 14. mail 1995 prosulfurooni kohta sarnase taotluse Novartis, praeguse nimega Syngenta. See taotlus tunnistati komisjoni otsusega 97/137/EÜ4 samuti terviklikuks.

3) Iirimaale esitas 24. aprillil 1997 sulfosulfurooni kohta sarnase taotluse Monsanto. Ka see taotlus tunnistati komisjoni otsusega 97/865/EÜ5 terviklikuks.

4) Nimetatud kolme toimeaine mõju inimese tervisele ja keskkonnale on hinnatud kooskõlas direktiivi 91/414/EMÜ artikli 6 lõigete 2 ja 4 sätetega taotlejate poolt ettepandud kasutusvaldkondade puhul. Referentliikmesriigid esitasid komisjonile nimetatud aineid käsitlevate hindamisaruannete eelnõud vastavalt 4. novembril 1999 (iprovalikarbi kohta), 18. jaanuaril 1999 (prosulfurooni kohta) ja 2. aprillil 1998 (sulfosulfurooni kohta).

5) Liikmesriigid ja komisjon on hindamisaruannete eelnõud alalises toiduahela ja loomatervishoiu komitees läbi vaadanud. Läbivaatamise lõpptulemusena vormistati 26. veebruaril 2002 vastavad komisjoni läbivaatusaruanded iprovalikarbi, prosulfurooni ja sulfosulfurooni kohta.

6) Kõik läbivaatamisega seotud toimikud ja teave esitati taimede teaduskomiteele. Komiteel paluti iprovalikarbi osas kommenteerida metaboliidi PMPA lubatavat riski vihmaussidele ning rottide juures tänu eluaegsele kõrgete toimeaine doosidega kokkupuutele täheldatud kasvajate asjakohasust inimese puhul. Komitee tuvastas oma kahes arvamuses6,7 vihmausside puhul vajaduse lisaandmete järele, mis ka esitati ja mida järgnevalt hinnati, ning järeldas, et rottide juures täheldatud mõju puhul eksisteerib piisav kindlusvaru tarbijate ja kasutajate kaitse tagamiseks. Teaduskomitee märkusi on käesoleva direktiivi ja vastava läbivaatusaruande koostamisel arvesse võetud.

7) Prosulfurooni osas paluti komiteel kommenteerida toimeaine kahe lagunemisprodukti lubatavat riski veekogu põhjaladestuses elavatele organismidele ning katseloomade juures täheldatud võimalikke hormonaalseid häireid. Komitee jõudis oma arvamuses8 järeldusele, et rottide juures tänu eluaegsele kõrgete toimeaine doosidega kokkupuutele täheldatud teatavaid muutusi emakas ja piimanäärmetes ei peeta taotletavate kasutusvaldkondade kontekstis inimese puhul prosulfurooni riski hindamisel asjakohaseks. Samuti märkis komitee, et mainitud kahe lagunemisprodukti riski veekogu põhjaladestuses elavatele organismidele ei ole veel piisavalt hinnatud, ning juhtis tähelepanu sellele, et setteveekatsete käigus moodustub märkimisväärses koguses teisi püsivaid metaboliite, mida ilmselt ei ole samuti hinnatud. Hiljem esitati vajalik teave ja hinnangud. Teaduskomitee märkusi on käesoleva direktiivi ja vastava läbivaatusaruande koostamisel arvesse võetud.

8) Sulfosulfurooni osas paluti komiteel avaldada arvamust hiirtega läbi viidud 18 kuu pikkuse uuringu vältel täheldatud põiekasvajate kohta, kaaluda sulfosulfurooni puhul akuutse standarddoosi kehtestamise asjakohasust ning kinnitada mullametaboliitide püsivusest hoolimata subletaalse uuringu mittevajalikkust vihmausside puhul. Komitee märkis oma arvamuses9, et hiirte juures täheldatud kahjustuste põhjal ei ennustata toimeaine kantserogeenset ohtu inimesele, ning ei näinud vajadust akuutse standarddoosi kehtestamiseks. Samuti järeldati, et olulise pikaajalise riski kujunemine vihmaussidele on ebatõenäoline. Samas rõhutas komitee vajadust hinnata kolme identifitseerimata metaboliidi mõju keskkonnale. Hiljem esitati vastavasisuline teave ning viidi läbi nõutud hindamised.

9) Erinevate uuringute käigus on ilmnenud, et kõnealuseid toimeaineid sisaldavate taimekaitsevahendite puhul võib eeldada nende vastavust direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eriti komisjoni läbivaatusaruandes uuritud ja ära toodud kasutusalade osas. Seetõttu on otstarbekas kanda kõnealused toimeained I lisasse, võimaldamaks kõikidel liikmesriikidel väljastada kõnealuseid toimeaineid sisaldavate taimekaitsevahendite kasutuslubasid vastavuses eespool nimetatud direktiivi sätetega.

10) Komisjoni läbivaatusaruanded on vajalikud mitmete direktiivis 91/414/EMÜ sätestatud ühtsete põhimõtete punktide nõuetekohaseks rakendamiseks liikmesriikide poolt. Seetõttu on asjakohane sätestada, et liikmesriigid tagavad juurdepääsu lõplikele läbivaatusaruannetele või teevad need kättesaadavaks kõigile nendest huvitatud osapooltele, välja arvatud konfidentsiaalse informatsiooni osas.

11) Pärast nimetatud toimeainete lisamist on vajalik ette näha sobilik ajavahemik iprovalikarbi, prosulfurooni või sulfosulfurooni sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate ajutiste lubade läbivaatamiseks kooskõlas direktiivi 91/414/EMÜ sätetega, eesmärgiga need hiljemalt kõnealuse perioodi lõpuks alaliste lubadega asendada, neid muuta või need tühistada.

12) Seega on asjakohane direktiivi 91/414/EMÜ vastavalt muuta.

13) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid tagavad juurdepääsu iprovalikarbi, prosulfurooni ja sulfosulfurooni läbivaatusaruannetele, välja arvatud konfidentsiaalsele informatsioonile direktiivi 91/414/EMÜ artikli 14 tähenduses, või teevad need vastava eritaotluse esitamisel kättesaadavaks kõigile nendest huvitatud osapooltele.

Artikkel 3

Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. detsembriks 2002. Liikmesriigid teatavad sellest viivitamata komisjonile.

Liikmesriigid kohaldavad neid norme alates 1. jaanuarist 2003.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

1. Liikmesriigid vaatavad läbi igale iprovalikarbi, prosulfurooni või sulfosulfurooni sisaldavale taimekaitsevahendile väljastatud kasutusload eesmärgiga tagada, et direktiivi 91/414/EMÜ I lisas nende toimeainete suhtes sätestatud tingimused on täidetud. Vajadusel muudetakse või tühistatakse load kooskõlas direktiiviga 91/414/EMÜ enne 31. detsembrit 2002.

2. Kõikide kasutusluba omavate taimekaitsevahendite puhul, mis sisaldavad ainsa toimeainena iprovalikarbi, prosulfurooni või sulfosulfurooni või nende kõrval veel muid 1. juuliks 2002 direktiivi 91/414/EMÜ I lisasse kantud toimeaineid, viivad liikmesriigid nimetatud direktiivi III lisa nõuetele vastava toimiku alusel läbi uue hindamise kooskõlas direktiivi VI lisas sätestatud ühtsete põhimõtetega. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse hiljemalt 31. detsembriks 2003 igale sellisele taimekaitsevahendile väljastatud luba.

Artikkel 5

Käesolev direktiiv jõustub 1. juulil 2002.

Artikkel 6

Käesolev direktiiv on adresseeritud liikmesriikidele.

Brüssel, 30. mai 2002

Komisjoni nimel

komisjoni liige

David BYRNE

1 EÜT L 230, 19.8.1991, lk 1.

2 EÜT L 117, 4.5.2002, lk 10.

3 EÜT L 228, 15.8.1998, lk 35.

4 EÜT L 52, 22.2.1997, lk 20.

5 EÜT L 351, 23.12.1997, lk 67.

6 Taimede teaduskomitee arvamus iprovalikarbi hindamise kohta taimekaitsevahendite turuletoomist käsitleva direktiivi 91/414/EMÜ kontekstis (vastu võetud 21. märtsil 2001).

7 Taimede teaduskomitee arvamus direktiivi 91/414/EMÜ kontekstis iprovalikarbi (SZX 0722) hindamist käsitleva komisjoni lisaküsimuse kohta (vastu võetud 28. novembril 2001).

8 Taimede teaduskomitee arvamus prosulfurooni (CGA 152005) lisamise kohta taimekaitsevahendite turuletoomist käsitleva direktiivi 91/414/EMÜ I lisasse (SCP/PROSULF/002 (lõplik), 21. juuni 2001).

9 Taimede teaduskomitee arvamus MON 37500 (sulfosulfurooni) hindamise kohta taimekaitsevahendite turuletoomist käsitleva direktiivi 91/414/EMÜ kontekstis (SCP/SULFO/002 (lõplik), 11. detsember 2000).

LISA

I lisa tabeli lõppu lisatakse järgmised read:

Nr Üldnimetus, tunnuskoodid Rahvusvahelise Puhta Keemia ja Rakenduskeemia Liidu (IUPAC) nimetus Puhtus1 Jõustumiskuupäev Aegumistähtaeg Erisätted

"30 Iprovalikarb CAS nr 140923-17-7 CIPAC nr 620 Isopropüül{2-metüül-1-[1-(4-metüülfenüül)etüülkarbonüül]propüül}karbamaat 950 g/kg (esialgne spetsifikatsioon) 1. juuli 2002 30. juuni 2011 Lubatakse kasutada ainult fungitsiidina.

VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 26. veebruaril 2002 lõplikult vormistatud iprovalikarbi läbivaatusaruande järeldusi ning eelkõige selle I ja II lisa. Kõnealuse üldhindamise käigus:

- peavad asjakohased analüütilised andmed kinnitama ja toetama kaubanduslikel eesmärkidel toodetud tehnilise materjali spetsifikatsiooni. Toksilisuse toimikus kasutatud katsematerjali tuleks kontrollida ja võrrelda nimetatud tehnilise materjali spetsifikatsiooniga,

- peavad liikmesriigid pöörama erilist tähelepanu toimeaine kasutajate kaitsele.

31 Prosulfuroon CAS nr 94125-34-5 CIPAC nr 579 1-(4-metoksü-6-metüül-1,3,5-triasiin-2-üül)-3-[2-(3,3,3-trifluoropropüül)-fenüülsulfonüül]uurea 950 g/kg 1. juuli 2002 30. juuni 2011 Lubatakse kasutada ainult herbitsiidina.

VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 26. veebruaril 2002 lõplikult vormistatud prosulfurooni läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid:

- võtma hoolikalt arvesse riske veetaimedele, kui toimeainet kasutatakse pinnavee läheduses. Vajadusel tuleb kasutada asjakohaseid meetmeid riskide vähendamiseks,

- pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades. Vajadusel tuleb rakendada asjakohaseid meetmeid riskide vähendamiseks.

32 Sulfosulfuroon CAS nr 141776-32-1 CIPAC nr 601 1-(4,6-dimetoksüpürimidiin-2-üül)-3-(2-etüülsulfonüül-imidaso[1,2-a]püridiin-3-üülsulfonüül)uurea 980 g/kg 1. juuli 2002 30. juuni 2011 Lubatakse kasutada ainult herbitsiidina.

VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 26. veebruaril 2002 lõplikult vormistatud sulfosulfurooni läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid:

- pöörama erilist tähelepanu veetaimede ja vetikate kaitsele. Vajadusel tuleb rakendada asjakohaseid meetmeid riskide vähendamiseks,

- pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades.

1 Lisaandmed toimeaine identiteedi ja omaduste kohta on esitatud läbivaatusaruandes."